Die sweep het geklap | Oudtshoorn Courant
Cornelle Carstens | 09 January 2020
"2019? Nee hél pêl...dít was grondpad ry!"
"Praat jy? En ek het het nog 'n karavaan ook gesleep!"
Die hardebaardmanne kyk mekaar vir 'n oomblik stug aan, grinnik en klink hulle bierglase dat die goudkleurige vloeistof skuimend uitstort. Dan lag hulle éérs lekker.
Dit neem my 'n rukkie se afluister voor ek besef die manne vergelyk nie vakansiereëlings nie. Tussen die slukke deur word daar op 'n eg manlike manier afgepak oor finansiële slaggate, huweliksprobleme en ander dorinkies in die vlees wat 2019 opgelewer het.
Teen middernag, leun die manne teen mekaar om regop te bly. Hulle sing 'n hartstogtelike weergawe van Gé Korsten se Liefling, elmboog immer 90 grade gebuig om die vol Blou Bul-koeldrankglase nie te laat kantel nie.
Toe die nuwe dekade homself aankondig sê die een: "Ek's lief vir jou, jou *******."
Vakansiegangers. Die vét weet, hulle geniet die lewe. Toe ek dié twee hardebaarde so kyk, besef ek, húlle weet nou (gewig ten spyt) – how to travel light.
In die laaste Kantlyn/Margin van 2019 (Things we lost in the fire, 20 Desember 2019) word die wens uitgespreek: Maybe, before you cross the finish line this year, make that list of the things you lost in the fire and travel a little lighter into 2020. 'n Mens moet deur jou voorbeeld lei. Dus – Kantlyn gaan met vakansie! Toe die 100-jarige Tant Fien van die Vrystaat gedurende die vakansieseisoen 'n skreeusnaakse Britse komedie in Mosselbaai se vintage filmteater kom kyk, sê sy so met die uitstap: "Dís mos nou wat ons nodig het in 2020, om meer te lag." So, kom jy saam? Daar is net 'n paar reisreëlings voor ons waai.
Onthou dis Januworry so daar's nie van uiteet by die Wimpy op pad nie. Nee, ons maak padkos. Volgens bronne is eiers tans die goedkoopste bron van proteïen wat die begroting sal toelaat. Ek hou van myne hardgekook dankie.
Brandstof is duur, so ons gaan nie aanstoot nie. Vat maar 'n rekkie vir die hare as jy nog hare het, want lugreëling trek te veel krag. Dis warm, so die ruite moet maar af. Pak sommer 'n Buff ook in vir oor die neus en mond trek. Met die droogte kan stofwalms en sinusaanvalle lol. Dokters en pille is duur.
As ons ons kaarte reg speel, dink die owerhede ons is 'n roofbende en mag ons dalk vanweë in hegtenisname 'n paar gratis aande verblyf in die polisieselle kry. Ek ken boonop 'n goeie prokureur, so indien só iets gebeur, eis ons vir pyn en lyding. Dan kan ons selfs langer vakansie hou op die staat se onkoste – dis tog die gebruik in Suid-Afrika nie, of hoe?
Moenie kommer oor data en lugtyd nie, ons stuur sommer poskaarte. Gaan Google dit voor ons ry as jy vergeet het wat dít is.
Maak seker dat jou "waterwerke" in 'n goeie toestand is. Mens stop deesdae nie meer langs die pad vir 'n "veltie" nie. Jy sal terstond 'n nóg groter nood beleef. Pak maar lig. Vanweë klimaatsverandering, het jy soos my oorle oom gesê net 'n tandeborsel en 'n skoon onderbroek nodig. Net nie in 'n plastieksak gepak nie, hoor? Die land het genoeg probleme om nog besoedeling óók daarby te voeg. Ekstra spuitgoed is 'n móét want met die droogte saam kan die wassery sukkel. Nou toe - dan vat ons volgende week pad. Ek sit sommer solank in met 'n koortjie uit die FAK. Ons gaan al singend op die langpad. Watwou radionuus luister? Ons probeer dan ontsnap?